b'\n_START_ARTICLE_\nMel Martinez\n_START_PARAGRAPH_\nMelquiades Rafael "Mel" Martinez (Sagua La Grande, Kuba, 23. listopada 1946.), ameri\xc4\x8dki republikanski politi\xc4\x8dar kubanskog podrijetla i senator iz savezne dr\xc5\xbeave Florida._NEWLINE_Martinez je ro\xc4\x91en u kubanskom gradu Sagua La Grande, a godine 1962. je emigrirao na Floridu u tzv. Operaciji Petar Pan, koju su bile organizirale katoli\xc4\x8dke humanitarne organizacije. Godine 1973. Martinez je na sveu\xc4\x8dili\xc5\xa1tu Floride diplomirao pravo, a nakon toga se po\xc4\x8deo baviti odvjetni\xc5\xa1tvom. Bio je dosta aktivan u nizu gra\xc4\x91anskih inicijativa, kao i katoli\xc4\x8dkim dobrotvornim organizacijama._NEWLINE_Zahvaljuju\xc4\x87i tome je brzo napredovao u Republikanskoj stranci, a godine 2000. bio jedan od vode\xc4\x87ih ljudi Georgea W. Busha u izbornoj kampanji na Floridi. Godine 2000. Martinez je bio jedan od elektora koji su Busha proglasili predsjednikom._NEWLINE_Martinez je nakon toga u administraciji predsjednika Georgea W. Busha slu\xc5\xbeio kao 12. po redu ministar urbanizma._NEWLINE_Martinez je 12. prosinca 2003. podnio ostavku na svoju ministarsku funkciju kako bi se natjecao za senatsko mjesto u Floridi ispra\xc5\xbenjeno umirovljenjem demokratskog senatora Boba Grahama. Martinez je osigurao republikansku nominaciju i tijesno pobijedio demokratsku kandidatkinju Betty Castor. Taj izborna pobjeda ga je u\xc4\x8dinila prvim Amerikancem kubanskog porijekla u ameri\xc4\x8dkom Senatu. Martinez tako\xc4\x91er, zajedno s Kenom Salazarom predstavlja prvog Hispanoamerikanca u ameri\xc4\x8dkom Senatu od 1977. U sije\xc4\x8dnju 2006. im se priklju\xc4\x8dio Bob Menendez.'